b'\n_START_ARTICLE_\nUniverza v Mariboru\n_START_SECTION_\nZgodovina\n_START_PARAGRAPH_\nUstanovljena je bila leta 1975, njeni zametki pa segajo v leto 1859, ko je bila na pobudo tedanjega lavantinskega in prvega mariborskega \xc5\xa1kofa Antona Martina Slom\xc5\xa1ka ustanovljena Visoka bogoslovna \xc5\xa1ola. Ve\xc4\x8d vi\xc5\xa1jih \xc5\xa1ol, ki so postale osnova za kasnej\xc5\xa1o univerzo, pa je bilo ustanovljenih konec 50-ih ter v za\xc4\x8detku 60-ih let 20. stoletja: leta 1959 Vi\xc5\xa1ja komercialna \xc5\xa1ola in Vi\xc5\xa1ja tehni\xc5\xa1ka \xc5\xa1ola, 1960 Vi\xc5\xa1ja agronomska \xc5\xa1ola, Vi\xc5\xa1ja pravna \xc5\xa1ola in Vi\xc5\xa1ja stomatolo\xc5\xa1ka \xc5\xa1ola, 1961 pa Pedago\xc5\xa1ka akademija. Takrat je v Mariboru za\xc4\x8del izhajati tudi \xc5\xa1tudentski \xc4\x8dasopis Katedra, izhajal je do leta 1994. Slovesna razglasitev ustanovitve Univerze v Mariboru je bila 19. septembra 1975._NEWLINE_Stavba rektorata na Slom\xc5\xa1kovem trgu je bila med letoma 1995 in 2000 temeljito prenovljena po na\xc4\x8drtih arhitekta Borisa Podrecce, v sklopu prenove je bilo na novo zgrajeno tudi notranje dvori\xc5\xa1\xc4\x8de. Pred stavbo so bili postavljeni kipi \xc5\xa1tirih pomembnih osebnosti, povezanih s tem okoljem, ki tvorijo t. i. \xc2\xbbalejo velikanov\xc2\xab: Frana Miklo\xc5\xa1i\xc4\x8da, Matije Murka, Hermana Poto\xc4\x8dnika in Pavla Turnerja.'